ddrg/super_eurlex huggingface dataset:
A Bizottság 1680/98/EK rendelete

(1998. július 29.)

a kiváló minőségű friss, hűtött és fagyasztott marhahús és fagyasztott bivalyhús vámkontingenseinek megnyitásáról és kezeléséről szóló 936/97/EK rendelet és a meghatározott fajtájú fagyasztott marha- és borjúhúsoknak a Kombinált Nómenklatúra 02023050 alszáma alá való sorolása feltételeinek meghatározásáról szóló 139/81/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1299/98/EK rendelettel [1] módosított, a kiváló minőségű friss, hűtött és fagyasztott marhahús és fagyasztott bivalyhús vámkontingenseinek megnyitásáról és kezeléséről szóló, 1997. május 27-i 936/97/EK bizottsági rendeletre [2] és különösen annak 7. cikke (2) bekezdésére,

tekintettel a legutóbb a 2634/97/EK rendelettel [3] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [4] és különösen annak 9. cikke (2) bekezdésére,

mivel Új-Zéland új hatóságot jelölt ki az eredetiségigazolások kiadására; mivel a 936/97/EK rendelet II. mellékletét ezért módosítani kell;

mivel bizonyos marha- és borjúhúsoknak a legutóbb az 1299/98/EK rendelettel módosított 139/81/EGK bizottsági rendelet [5] szerinti csökkentett mértékű vámtarifával történő behozatala a kérdéses országok által kiadott eredetiségigazolások alapján megengedett, mivel az igazolásokat kiadó új-zélandi hatóság elnevezését és címét frissíteni kell;

mivel az eredetiségigazolásokat kiadó hatóságok felsorolásának felülvizsgálására szolgáló eljárást szabványosítani kell;

mivel az e rendeletben előírt intézkedések összhangban állnak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 936/97/EK rendelet II. mellékletében a "New Zealand Meat Producers Board" szövegrész helyébe a "New Zealand Meat Board" szövegrész lép.

2. cikk

A 139/81/EGK rendelet a következőképpen módosul:

1. Az 5. cikk (2) bekezdése helyébe a következő rendelkezés lép:

"(2) A felsorolást a Bizottság felülvizsgálhatja, ha a kiadó hatóságok bármelyikének elismertsége megszűnik, ha az őt terhelő bármilyen kötelességét nem teljesíti, vagy ha új kiadó hatóságot jelöltek ki.";

2. A II. mellékletben a "New Zealand Meat Producers Board" szövegrész helyébe a "New Zealand Meat Board" szövegrész lép.

3. cikk

Ez a rendelet 1998. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. július 29-én.

a Bizottság részéről

Franz Fischler

a Bizottság tagja

[1] HL L 180., 1998.6.24., 6. o.

[2] HL L 137., 1997.5.28., 10. o.

[3] HL L 356., 1997.12.31., 13. o.

[4] HL L 148., 1968.6.28., 24. o.

[5] HL L 15., 1981.1.17., 4. o.

--------------------------------------------------
A Bizottság 2784/98/EK rendelete

(1998. december 22.)

az egyes elnevezéseknek a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendeletben előírt "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba való bejegyzéséről szóló 2400/96/EK rendelet mellékletének kiegészítéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1068/97/EK bizottsági rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2] és különösen annak 6. cikke (3) és (4) bekezdésére,

mivel az Egyesült Királyság és Franciaország a 2081/92/EGK rendelet 5. cikkével összhangban benyújtotta a Bizottságnak több elnevezés földrajzi jelzésként való bejegyzésére vonatkozó kérelmét;

mivel az említett rendelet 6. cikkének (1) bekezdésével összhangban megállapították, hogy a kérelmek megfelelnek a rendeletben foglalt valamennyi előírásnak, különösen abban a tekintetben, hogy tartalmazzák a rendelet 4. cikkében előírt valamennyi adatot;

mivel a kérdéses elnevezéseknek az Európai Közösségek Hivatalos Lapjában való közzétételét követően [3] a fent említett rendelet 7. cikke értelmében nem érkezett kifogás a Bizottsághoz;

mivel következésképpen ezeket az elnevezéseket be kell jegyezni az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba, és ezáltal ezek a Közösség egész területén földrajzi jelzésként oltalmat élveznek;

mivel e rendelet melléklete kiegészíti a legutóbb a 2139/98/EK rendelettel [4] módosított 2400/96/EK bizottsági rendelet [5] mellékletét,

ELFOGADTA EZT A RENDELETET:

1. cikk

A 2400/96/EK bizottsági rendelet melléklete az e rendelet mellékletében szereplő elnevezésekkel egészül ki, és ezeket bejegyzik a 2081/92/EGK rendelet 6. cikkének (3) bekezdésében előírt "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba mint oltalom alatt álló földrajzi jelzéseket (OFJ).

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 22-én.

a Bizottság részéről

Franz Fischler

a Bizottság tagja

[1] HL L 156., 1997.6.13., 10. o.

[2] HL L 208., 1992.7.24., 1. o.

[3] HL C 120., 1998.4.18., 7. o.

[4] HL L 270., 1998.10.7., 7. o.

[5] HL L 327., 1996.12.18., 11. o.

--------------------------------------------------

MELLÉKLET

AZ EK-SZERZŐDÉS II. MELLÉKLETÉBEN FELSOROLT, EMBERI FOGYASZTÁSRA SZÁNT TERMÉKEK

Sajtok

EGYESÜLT KIRÁLYSÁG

"Dorset Blue Cheese (OFJ)"

Gyümölcs- és zöldségfélék

FRANCIAORSZÁG

"Melon du Haut-Poitou (OFJ)"

--------------------------------------------------
A Bizottság 2767/98/EK rendelete

(1998. december 21.)

a méz termelésének és forgalmazásának javítására irányuló intézkedések alkalmazására vonatkozó általános szabályok megállapításáról szóló 1221/97/EK tanácsi rendelet végrehajtásának részletes szabályairól szóló 2300/97/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2070/98/EK rendelettel [1] módosított, a méz termelésének és forgalmazásának javítására irányuló intézkedések alkalmazására vonatkozó általános szabályok megállapításáról szóló, 1997. június 25-i 1221/97/EK tanácsi rendeletre [2] és különösen annak 5. cikkére,

mivel a legutóbb a 2633/98/EK rendelettel [3] módosított 2300/97/EK bizottsági rendelet [4] megállapítja a méz termelésének és forgalmazásának javítására irányuló intézkedések végrehajtásához szükséges rendelkezéseket;

mivel – a programvégrehajtás bizonyos fokú rugalmasságának biztosítása érdekében – az egyes intézkedésekre vonatkozóan közölt pénzügyi határértékek bizonyos százalékos eltérést mutathatnak, de nem léphetik túl az éves programra előírt általános felső határt; mivel, amennyiben élnek a program végrehajtásánál biztosított rugalmassággal, a Közösség pénzügyi hozzájárulása nem lépheti túl az érintett tagállam által ténylegesen viselt kiadások 50 %-át;

mivel az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

A 2300/97/EK rendelet a következő 4a. cikkel egészül ki:

"4a. cikk

Az egyes intézkedések pénzügyi határértéke legfeljebb 10 %-kal növelhető vagy csökkenthető, feltéve hogy az éves programra előírt általános felső határt nem lépik túl és a Közösség hozzájárulása a 3. cikk szerinti programfinanszírozáshoz nem lépi túl az érintett tagállam által viselt kiadások 50 %-át."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 21-én.

a Bizottság részéről

Franz Fischler

a Bizottság tagja

[1] HL L 265., 1998.9.30., 1. o.

[2] HL L 173., 1997.7.1., 1. o.

[3] HL L 333., 1998.12.9., 23. o.

[4] HL L 319., 1997.11.21., 4. o.

--------------------------------------------------
A Bizottság 1549/98/EK rendelete

(1998. július 17.)

a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről szóló 1107/96/EK rendelet mellékletének kiegészítéséről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1068/97/EK bizottsági rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2] és különösen annak 17. cikke (2) bekezdésére,

mivel a 2081/92/EGK rendelet 17. cikke szerint a tagállamok által közölt egyes elnevezésekre vonatkozóan kiegészítő adatokat igényeltek annak biztosítása érdekében, hogy ezek megfeleljenek az említett rendelet 2. és 4. cikkének; mivel ezek a kiegészítő adatok igazolják, hogy az elnevezések megfelelnek az említett cikkeknek; mivel ebből kifolyólag ezeket nyilvántartásba kell venni, és a legutóbb a 644/98/EK rendelettel [3] módosított 1107/96/EK bizottsági rendelet [4] mellékletét ki kell egészíteni velük;

mivel a három új tagállam csatlakozását követően a 2081/92/EGK tanácsi rendelet 17. cikkében előírt hat hónapos határidő a csatlakozásuk napján kezdődik; mivel az említett tagállamok által közölt elnevezések közül néhány megfelel e rendelet 2. és 4. cikkének, és ezért nyilvántartásba kell venni azokat;

mivel az e rendeletben előírt intézkedések összhangban vannak a Földrajzi Jelzések és Eredetmegjelölések Szabályozási Bizottságának véleményével,

ELFOGADTA EZT A RENDELETET:

1. cikk

Az 1107/96/EK rendelet melléklete az e rendelet mellékletében szereplő elnevezésekkel egészül ki.

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. július 17-én.

a Bizottság részéről

Franz Fischler

a Bizottság tagja

[1] HL L 156., 1997.6.13., 10. o.

[2] HL L 208., 1992.7.24., 1. o.

[3] HL L 87., 1998.3.21., 8. o.

[4] HL L 148., 1996.6.21., 1. o.

--------------------------------------------------

MELLÉKLET

A. A SZERZŐDÉS II. MELLÉKLETÉBEN FELSOROLT, EMBERI FOGYASZTÁSRA SZÁNT TERMÉKEK

Friss hús és belsőség

OLASZORSZÁG

- Mortadella Bologna (OFJ)

Olajok és zsírok

Olívaolaj

GÖRÖGORSZÁG

- Ζάκυνθος (Zakynthos) (OFJ)

- Σάμος (Samos) (OFJ)

Gyümölcs-, zöldség- és gabonafélék

GÖRÖGORSZÁG

- Κορινθιακή Σταφίδα Βοστίτσα (Korinthiaki Stafida Vostitsa) (OEM)

- Φασόλια (Γίγαντες Ελέφαντες) Πρεσπών Φλώρινας (Fasolia Gigantes Elefantes Prespon Florinas) (OFJ)

- Φασόλια (Πλακέ Μεγαλόσπερμα) Πρεσπών Φλώρινας ([Fasolia Plake-Megalosperma] Prespon Florinas) (OFJ)

B. A 2081/92/EGK RENDELET I. MELLÉKLETÉBEN FELSOROLT ÉLELMISZEREK

Sör

NÉMETORSZÁG

- Münchner Bier (OFJ)

- Kulmbacher Bier (OFJ)

- Hofer Bier (OFJ)

- Dortmunder Bier (OFJ)

- Mainfranken Bier (OFJ)

- Bremer Bier (OFJ)

--------------------------------------------------
A Bizottság 1207/98/EK rendelete

(1998. június 10.)

a nonprofit intézmények és szervezetek vajbeszerzéséhez nyújtott támogatásról szóló 2191/81/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1587/96/EK rendelettel [1] módosított, a tej és tejtermékek piacának közös szervezéséről szóló, 1968. június 27-i 804/68/EGK tanácsi rendeletre [2] és különösen annak 12. cikke (3) bekezdésére,

mivel a legutóbb a 2196/95/EK rendelettel [3] módosított 2191/81/EGK bizottsági rendelet [4] rendelkezik a nonprofit intézmények és szervezetek vajbeszerzéséhez nyújtott támogatásról; mivel a vaj piacának jelenlegi helyzetét és az e rendelet szerinti értékesítés szintjét szem előtt tartva csökkenteni kell a támogatás összegét;

mivel a Tej- és Tejtermékpiaci Irányítóbizottság az elnöke által megállapított határidőn belül nem nyilvánított véleményt,

ELFOGADTA EZT A RENDELETET:

1. cikk

A 2191/81/EGK rendelet 2. cikke (1) bekezdésének első albekezdésében a "139 ECU" szöveg helyébe a "105 ECU" szöveg lép.

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. június 10-én.

a Bizottság részéről

Franz Fischler

a Bizottság tagja

[1] HL L 206., 1996.8.16., 21. o.

[2] HL L 148., 1968.6.28., 13. o.

[3] HL L 221., 1995.9.19., 1. o.

[4] HL L 213., 1981.8.1., 20. o.

--------------------------------------------------
A Bizottság 299/98/EK rendelete

(1998. február 5.)

a Marokkóból származó apró virágú rózsa behozataláról szóló preferenciális vám felfüggesztéséről és a Közös Vámtarifa szerinti vám visszaállításáról szóló 2351/97/EK rendelet hatályon kívül helyezéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1300/97/EK rendelettel [1] módosított, a Ciprusról, Izraelből, Jordániából, Marokkóból, valamint a Nyugati Partról és a Gázai-övezetből származó egyes virágok behozatalára vonatkozó kedvezményes vámok alkalmazási feltételeinek meghatározásáról szóló, 1987. december 21-i 4088/87/EGK tanácsi rendeletre [2] és különösen annak 5. cikke (2) bekezdése b) pontjára,

mivel a Ciprusról, Izraelből, Jordániából, Marokkóból, valamint a Nyugati Partról és a Gázai-övezetből származó egyes virágkertészeti termékek behozatalára vonatkozó rendelkezések alkalmazása érdekében a szegfű és a rózsa közösségi termelői és behozatali árának rögzítéséről szóló, 1997. november 27-i 2350/97/EK bizottsági rendelet [3] felülvizsgálata kimutatta, hogy az apró virágú rózsa esetében a melléklet hibás adatokat tartalmaz; mivel a melléklet javított változata a Marokkóból importált apró virágú rózsa tekintetében nem tartalmaz adatot; mivel ennek megfelelően a legutóbb az 1667/97/EK bizottsági rendelettel [4] módosított, az Algériából, Ciprusról, Egyiptomból, Izraelből, Jordániából, Máltáról, Marokkóból, a megszállt területekről, Törökországból és Tunéziából származó egyes termékekre vonatkozó közösségi vámkontingensek megnyitásáról és kezeléséről, valamint az e vámkontingensek kiterjesztésére és kiigazítására vonatkozó részletes szabályok megállapításáról szóló, 1994. július 25-i 1981/94/EK tanácsi rendelettel [5] bevezetett preferenciális vámokat fenn kell tartani; mivel a 2351/97/EK bizottsági rendeletet [6] ezért hatályon kívül kell helyezni,

ELFOGADTA EZT A RENDELETET:

1. cikk

A Marokkóból származó apró virágú rózsa behozatalára vonatkozó preferenciális vámokat 1997. november 30-tól kezdődő hatállyal visszaállítják.

2. cikk

A 2351/97/EK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1997. november 30-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. február 5-én.

a Bizottság részéről

Franz Fischler

a Bizottság tagja

[1] HL L 177., 1997.7.5., 1. o.

[2] HL L 382., 1987.12.31., 22. o.

[3] HL L 326., 1997.11.28., 17. o.

[4] HL L 236., 1997.8.27., 3. o.

[5] HL L 199., 1994.8.2., 1. o.

[6] HL L 326., 1997.11.28., 19. o.

--------------------------------------------------
31999R0344R(01)
1999.2.17. L 43/6 AZ EURÓPAI KÖZÖSSÉGEK HIVATALOS LAPJA
HELYESBÍTÉS
a juhhús- és kecskehúságazat termékeinek kivitele és behozatala tekintetében a 3013/89/EGK tanácsi rendelet
alkalmazására vonatkozó részletes szabályok megállapításáról szóló 1439/95/EK rendelet módosításáról szóló
344/1999/EK bizottsági rendelethez
(Az Európai Közösségek Hivatalos Lapja L 43., 1999.2.17., 6. o.; magyar nyelv űkülönkiadás 3. fejezet, 24. kötet, 401. o.)
Az els őpreambulumbekezdésben
a következ őszövegrész : „mivel célszer űegyszer űsíteni az eredetigazolásokat kibocsátó …”
helyesen : „mivel célszer űegyszer űsíteni a származási okmányokat kibocsátó …”.03/45. kötet 280 Az Európai Unió Hivatalos Lapja HU
A Bizottság 45/1999/EK rendelete

(1999. január 11.)

a takarmány-adalékanyagokról szóló 70/524/EGK tanácsi irányelvnek az egyes, a kokcidiosztatikumok és egyéb gyógyászati anyagok csoportjába tartozó adalékanyagok engedélyének visszavonása tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2821/98/EK irányelvvel [1] módosított, a takarmány adalékanyagokról szóló, 1970. november 23-i 70/524/EGK irányelvre [2] és különösen annak 9g. cikke (3) bekezdésének a) pontjára,

mivel a 70/524/EGK tanácsi irányelv I. mellékletében 1998. január 1. előtt szereplő kokcidiosztatikumokat és egyéb gyógyászati anyagokat 1998. április 1-jétől ideiglenesen engedélyezték és átkerültek a B. melléklet I. fejezetébe azzal, hogy adalékanyagokként történő újraértékelésük a forgalomba hozatalukért felelős személyhez kötött;

mivel a Bizottságnak vissza kell vonnia az azon kokcidiosztatikumokra és egyéb gyógyászati anyagokra vonatkozó ideiglenes engedélyeket, amelyekre vonatkozóan 1998. október 1-jéig nem nyújtott be az előző engedély kiadásának alapjául szolgáló dokumentációért felelős személy vagy annak utódja vagy utódjai, az előadóként közreműködő tagállamon keresztül a Bizottság részére, újabb engedélyezési kérelmet a monográfiával és a jellemzők ismertetésével együtt;

mivel egyetlen ilyen tárgyú kérelem sem érkezett a Bizottsághoz a kokcidiosztatikumok és egyéb gyógyászati anyagok csoportjába tartozó arprinocidra, dinitolmidra és ipronidazolra vonatkozóan; mivel a 70/524/EGK irányelv előírásai ennélfogva nem teljesülnek, így az ezen adalékanyagokra kiadott engedélyeket vissza kell vonni és az ezekre vonatkozó bejegyzéseket az irányelv B. mellékletének I. fejezetéből el kell hagyni;

mivel az e rendeletben előírt intézkedések összhangban vannak a Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 70/524/EGK irányelv B. mellékletének I. fejezetében a következő, a kokcidiosztatikumok és egyéb gyógyászati anyagok csoportjába tartozó anyagokra vonatkozó bejegyzéseket el kell hagyni:

- arprinocid,

- dinitolmid,

- ipronidazol.

2. cikk

Ez a rendelet 1999. szeptember 30-án lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. január 11-én.

a Bizottság részéről

Franz Fischler

a Bizottság tagja

[1] HL L 351., 1998.12.29., 4. o.

[2] HL L 270., 1970.12.14., 1. o.

--------------------------------------------------
A Bizottság 2626/1999/EK rendelete

(1999. december 13.)

a vám- és statisztikai nómenklatúráról, valamint a Közös Vámtarifáról szóló, 2658/87/EGK tanácsi rendelet I. mellékletének módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2204/1999/EK bizottsági rendelettel [1] módosított, a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre [2] és különösen annak 9. cikkére,

mivel:

(1) Különbséget kell tenni egyrészről a 20019050 alszám alá tartozó, ecettel vagy ecetsavval elkészített vagy tartósított gomba, másrészről pedig a 200310 alszám alá tartozó, ecet vagy ecetsav nélkül elkészített vagy tartósított gomba között.

(2) A Harmonizált Rendszernek a 2001. vámtarifaszámra vonatkozó magyarázó megjegyzései szerint e vámtarifaszám alá tartozó termékekhez egyéb adalékanyagok mellett só is adható. Ebben az esetben a sót kizárólag az előkészítés céljából adták a termékekhez.

(3) A 200310 alszám alá tartozó termékektől való megkülönböztetés érdekében szükségesnek tűnik a 20019050 alszám alá tartozó termékek teljes sótartalmának korlátozása.

(4) Helyénvalónak tűnik, hogy a sótartalmat legfeljebb 2,5 tömegszázalékban határozzák meg.

(5) A 20. árucsoport 1. kiegészítő megjegyzését egyértelművé kell tenni, hogy tükrözze ezt a döntést.

(6) Hatályon kívül kell helyezni az 1196/97/EK bizottsági rendelet [3] mellékletének 3. és 4. pontját, amelyek korábban azt a célt szolgálták, hogy e termékeket sótartalmuktól függetlenül, ecettartalmuk alapján sorolják be.

(7) Az e rendeletben előírt intézkedések összhangban vannak a Vámkódex Bizottság véleményével,

ELFOGADTA EZT A RENDELETET:

1. cikk

A 2658/87/EGK rendelethez csatolt Kombinált Nómenklatúra 20. árucsoportjának 1. kiegészítő megjegyzése helyébe a következő szöveg lép:

"1. A 2001 vámtarifaszám alkalmazásában az ecettel vagy ecetsavval elkészített vagy tartósított zöldség, gyümölcs, dió és más ehető növényrész ecetsavban kifejezett szabad illósav tartalmának legalább 0,5 tömegszázaléknak kell lennie. Emellett a 20019050 alszám alá tartozó gomba sótartalma nem haladhatja meg a 2,5 tömegszázalékot."

2. cikk

Az 1196/97/EK rendelet mellékletének 3. és 4. pontja hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 13-án.

a Bizottság részéről

Mario Monti

a Bizottság tagja

[1] HL L 278., 1999.10.28., 1. o.

[2] HL L 256., 1987.9.7., 1. o.

[3] HL L 170., 1997.6.28., 13. o.

--------------------------------------------------